Kommissionens beslutning

af 24. februar 2003

om ændring af beslutning 2001/218/EF om et krav til medlemsstaterne om midlertidigt at træffe supplerende foranstaltninger mod spredning af Bursaphelenchus xylophilus (Steiner et Buhrer) Nickle et al. (fyrretræsnematoden) for så vidt angår andre områder i Portugal end dem, hvor den vides ikke at forekomme

(meddelt under nummer K(2003) 581)

(2003/127/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), senest ændret ved direktiv 2002/89/EF(2), særlig artikel 16, stk. 3, og

ud fra følgende betragtninger:

(1) Kommissionen vedtog beslutning 2001/218/EF af 12. marts 2001 om et krav til medlemsstaterne om midlertidigt at træffe supplerende foranstaltninger mod spredning af Bursaphelenchus xylophilus (Steiner et Buhrer) Nickle et al. (fyrretræsnematoden) for så vidt angår andre områder i Portugal end dem, hvor den vides ikke at forekomme(3), ændret ved beslutning 2002/124/EF(4).

(2) Efter en yderligere vurdering, som Levnedsmiddel- og Veterinærkontoret foretog i april 2002, og yderligere oplysninger fra Portugal er spredningen af fyrretræsnematoden som følge af iværksættelsen af et udryddelsesprogram stadig begrænset til det afgrænsede område i Portugal. Der blev dog stadig fundet træer med symptomer på angreb af fyrretræsnematoden under undersøgelser af dette område.

(3) I forbindelse med officielle undersøgelser, der er gennemført af andre medlemsstater i 2002, af træ, isoleret bark og planter af Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. og Tsuga Carr. med oprindelse i Portugal, har analyseresultaterne for de udtagne prøver ikke vist tilstedeværelse af fyrretræsnematoden.

(4) Det er derfor nødvendigt, at Portugal fortsat træffer særlige foranstaltninger og forelægger en udryddelsesplan på mellemlang sigt med henblik på at bekæmpe spredningen af fyrretræsnematoden og udrydde den. Det kan også være nødvendigt for de øvrige medlemsstater fortsat at anvende supplerende foranstaltninger for at beskytte deres områder mod fyrretræsnematoden. Resultaterne af de særlige foranstaltninger og af gennemførelsen af planen på mellemlang sigt skal løbende evalueres, og der skal om nødvendigt foretages ændringer.

(5) Der bør træffes særlige foranstaltninger for flytning af flis fra træer uden symptomer eller træer, som er testet negative for tilstedeværelse af fyrretræsnematoden, til andre områder i Portugal end de afgrænsede områder.

(6) Bestemmelserne om anmeldelse af undersøgelser for fyrretræsnematoden, der gennemføres i medlemsstaterne, til andre medlemsstater og til Kommissionen, bør præciseres.

(7) Anvendelsesperioden for beslutning 2001/218/EF bør derfor forlænges med endnu en begrænset periode, der udløber den 31. marts 2005, og beslutningen bør ændres i overensstemmelse hermed.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

I beslutning 2001/218/EF foretages følgende ændringer:

1) I artikel 2 foretages følgende ændringer:

i) I stk. 1 ændres "28. februar 2003" til "31. marts 2005".

ii) Efter stk. 2 indsættes som stk. 3:"Portugal forelægger senest den 15. marts 2003 en udryddelsesplan på mellemlang sigt med henblik på at bekæmpe spredningen af fyrretræsnematoden og udrydde den."

2) I artikel 4 foretages følgende ændringer:

i) I stk. 1 indsættes "årlig" foran "officiel kontrol".

ii) Stk. 2 affattes således:"Uanset bestemmelserne i artikel 16, stk. 1, i direktiv 2000/29/EF skal resultaterne af den kontrol, der er omhandlet i stk. 1, meddeles de øvrige medlemsstater og Kommissionen henholdsvis senest den 15. november 2003 og senest den 15. november 2004, hvis kontrollen viser tilstedeværelse af fyrretræsnematoden i områder, hvor den hidtil har været ukendt."

3) Ikke relevant for den danske udgave.

4) I artikel 6 ændres "senest den 15. december 2002" til "henholdsvis senest den 15. januar 2004 og senest den 15. januar 2005".

5) I bilaget foretages følgende ændringer:

i) Punkt 2, litra b), nr. ii), affattes således:

"ii) og som hidrører fra andre træer end dem, der er nævnt i nr. i), kontrolleres officielt for tilstedeværelse af fyrretræsnematoden og Monochamus spp.; hvis tilstedeværelsen af fyrretræsnematoden eller Monochamus spp. bekræftes, er træet omfattet af bestemmelserne i nr. i); hvis tilstedeværelsen af fyrretræsnematoden eller Monochamus spp. ikke bekræftes, kan træet under officiel kontrol flyttes til en forarbejdningsvirksomhed med henblik på videre anvendelse som bygningstømmer eller undtagelsesvis under officiel kontrol flyttes til godkendte forarbejdningsvirksomheder, der er meddelt Kommissionen, og som er beliggende i ikke-afgrænsede områder i Portugal, hvor træet eller flis fremstillet heraf i perioden mellem den 1. november og den 1. april enten:

- når det gælder flis, anvendes industrielt i en sådan godkendt virksomhed, eller

- når det gælder træ:

- varmebehandles, så der opnås en kernetemperatur på mindst 56 °C i 30 minutter. Yderligere flytning af sådant varmebehandlet træ kan tillades, når det er ledsaget af et plantepas, eller

- flishugges og ryges for at sikre, at det er fri for levende fyrretræsnematoder. Yderligere flytning af sådant røget træ kan tillades, når det er ledsaget af et plantepas, eller

- flishugges og anvendes industrielt i den pågældende virksomhed eller

- under officiel kontrol flyttes til en virksomhed, hvor træet enten:

- varmebehandles, så der opnås en kernetemperatur på mindst 56 °C i 30 minutter, eller

- flishugges og ryges for at sikre, at det er fri for levende fyrretræsnematoder, eller

- flishugges og anvendes industrielt".

ii) Punkt 2, litra c), nr. ii), første led, affattes således:

"- kontrolleres officielt for tilstedeværelse af fyrretræsnematoden og Monochamus spp.; hvis tilstedeværelsen af fyrretræsnematoden eller Monochamus spp. bekræftes, er træet omfattet af bestemmelserne i nr. i); hvis tilstedeværelsen af fyrretræsnematoden eller Monochamus spp. ikke bekræftes, kan træet under officiel kontrol flyttes til en forarbejdningsvirksomhed med henblik på videre anvendelse som bygningstømmer, eller"

Artikel 2

Denne beslutning er rettet til medlemsstaterne.

Udfærdiget i Bruxelles, den 24. februar 2003.

På Kommissionens vegne

David Byrne

Medlem af Kommissionen

(1) EFT L 169 af 10.7.2000, s. 1.

(2) EFT L 355 af 30.12.2002, s. 45.

(3) EFT L 81 af 21.3.2001, s. 34.

(4) EFT L 45 af 15.2.2002, s. 56.